
שלום רב,
הנדון: הרחבה של הפרדה מגדרית פסולה במרחב הציבורי בבני ברק – הצבת שלטים נוספים להפרדה מגדרית באזור האולמות 
סימוכין: מכתבנו מיום 26.7.2026
בשם התנועה למען איכות השלטון בישראל, ע"ר, (להלן: "התנועה") הריני מתכבדת לפנות אליכם כדלקמן:
1. בפנייתנו אשר בסימוכין פנינו אליכם בעקבות פרסומים כי בעיר בני ברק הוצבו שלטים בקרבת אולמות אירועים המורים על הפרדה מגדרית בין הולכי הרגל ברחוב: גברים במדרכה אחת ונשים במדרכה השנייה. במסגרת הפרסום צוין כי השלטים הוצבו ביוזמת רבני העיר ובתיאום עם העירייה.[footnoteRef:1] באותם פרסומים הובאה תגובת העירייה לפיה "הקריאה להפרדה באזור אולמות השמחה היא יוזמה של רבני העיר",[footnoteRef:2] וכי העירייה נתנה יד לדבר וסייעה לכך באופן אקטיבי, כדברי העירייה – "במסגרת אחריותה על המרחב הציבורי ולנוכח הצפיפות הרבה אשר גורמת לאי נוחות למבקרים במקום העירייה סייעה בפיתוח והרחבת התשתיות הפיזיות במקום". ואולם, העירייה הדגישה בתגובתה שפורסמה כי "מכל מקום לא מדובר בהנחיה או במדיניות עירונית". בהמשך דווח באתר "זמן ישראל" על הסרת השלטים (או לפחות חלקם),[footnoteRef:3] אולם לא הובהר אם הדבר קבוע. לצד זאת דווח בחלק מהפרסומים כי "גורמים בעירייה מציינים כי מדובר בתוכנית שהתגבשה כבר לפני מספר שנים. לדבריהם, המהלך אינו מוגבל רק לרחובות אלו, והיד עוד נטויה להרחבת ההפרדה לרחובות נוספים ההומים אדם, בדומה למתרחש בריכוזים חרדיים אחרים."[footnoteRef:4] [1:  יואלי ברים, "מדרכה לגברים - ואחרת לנשים: בבני ברק מתכננים הפרדה מגדרית", רשת 13 (13.7.2026); שילה פריד, "סערה בבני ברק: רבנים הורו להפריד בין גברים לנשים במדרכות ליד אולמות", YNET  (14.7.2026); ]  [2:  ארי קלמן, "הפרדה בין נשים לגברים - ברחובות העיר: ההחלטה המקוממת של עיריית בני ברק", חדשות i24 (13.7.2026)]  [3:  "הוסרו השלטים שהוצבו בבני ברק והורו על הפרדה מגדרית במרחב הציבורי", זמן ישראל (15.07.2026)]  [4:  ראה ה"ש 1 לעיל] 

2. כפי שהבהרנו במכתבנו, התנהלותה זו של העירייה כמתואר וכמובא בפרסומים עומדת בניגוד מובהק לחוק, ולחובה הברורה שעל העירייה כרשות שלטונית ומנהלית לפעול באופן אקטיבי למניעת כל הפליה פסולה ובוודאי כנגד נשים, במרחב הציבורי.  
3. על רקע דברים אלה, וחומרתם על פני הדברים, התנועה פנתה אל המכותבים כאן בבקשה לקבל את התייחסות העירייה והבהרתה על פרטי המקרה וצעדיה למניעת פגיעה כה חמורה בעקרון השוויון ושלטון החוק ברחובות העיר. בתוך כך, ביקשנו את התייחסות העירייה לשאלה האם וכיצד השתתפה בהחלטה על הצבת השלטים, האם הם עודם מוצבים והאם יש כוונה להרחיב את המדיניות הפסולה לרחובות נוספים, כנטען בפרסומים שצוינו. וכן, ככל שאין לעירייה מעורבות בהחלטה, ביקשנו לדעת האם וכיצד מתכננת העירייה לאכוף את הסרת השלטים ולמנוע את האפליה הבוטה והדרת הנשים ברחובות בני ברק.
4. עד כה לא קיבלנו כל התייחסות למכתבנו זה. 
5. ואולם, כחודש בלבד לאחר התרחשות ההפרדה שדווחה בחודש שעבר, כעת פורסמו דיווחים נוספים לפיהם עולה כי לא רק שהשלטים שהוסרו (לפי הפרסומים) הוצבו מחדש, אלא גם נראה כי הם הוצבו ברחובות נוספים(!). כך פורסם היום בחשבון הטוויטר של העיתונאי טוביה יגלניק.[footnoteRef:5] בפרסום מובאת תמונה של מודעה, בה מופיעה מפה של רחובות "מתחם האולמות בעיר", לצד הוראות של ממש לגברים ולנשים באילו צדדים של הרחובות עליהם ללכת. כמו כן, במודעה מודגש מספר טלפון קווי, עם בקשה לדווח על "תקלות". יצוין כי מספר הטלפון נראה מאזור השרון (קידומת 09), וכי כאשר מתקשרים אליו, מגיעים למערכת מוקלטת לניתוב שיחות או עדכונים, המיועדות לציבור וכן לבעלי האולמות עצמם המעוניינים בקבלת המפה האמורה לטובת ההזמנות, וכן למתן תרומות, של "קו עמידה לדרכי הגישה לאזור האולמות בעיר בני ברק".  [5:  https://x.com/tuvyayagelnik/status/2093982731810087140 ] 

6. כפי שציינו בפנייתנו הקודמת, פסיקתו של בית המשפט העליון קבעה מפורשות כי חלה חובה על רשות מקומית לפעול למניעת פגיעה,[footnoteRef:6] ובוודאי פגיעה חמורה ומהותית בזכויות אדם, כפי שמתקיימת במקרה של הצבת שלטים המכוונים את ציבור הנשים שלא להשתמש בחלק מהמרחב הציבורי.[footnoteRef:7] בתוך כך, על העירייה להשתמש בסמכויותיה להסדיר את השילוט הנתלה בתחום שיפוטן ולפקח על הצבתם של שלטים כאמור (ס' 246 לפקודת העיריות [נוסח חדש]), וכן בסמכויות הפיקוח והאכיפה הנתונות לה – על מנת להסיר שלטים מסוג זה, לרבות לנקוט בהליכים משפטיים וצעדי אכיפה בשיתוף פעולה עם המשטרה כנגד אזרח פרטי המציב שלטים מהסוג האמור בנכס הנמצא בבעלותו או בהחזקתו.  [6:  בג"ץ 6986/10 חברת מועצת עיריית ירושלים, רחל עזריה נ' משטרת ישראל ‏(‏נבו, 28.9.2010‏)‏‏; בג"ץ 7521/11 עזריה נ' משטרת ישראל (נבו, 16.10.2011); בע"פ 5338/17 משה אבוטבול ראש עיריית בית שמש נ' נילי פיליפ ‏(‏נבו, 1.11.2018‏)‏‏.]  [7:  ר' גם משרד המשפטים, דו"ח הצוות המשרדי לבחינת תופעת הדרת הנשים במרחב הציבורי, 61-60(05.01.2012).] 

7. זאת ועוד, ככל והעירייה נמנעת או מתעכבת במילוי חובותיה אלה באופן אפקטיבי, על משרד הפנים להפעיל את סמכויות הפיקוח והבקרה המצויות בידו, לרבות סמכות הממונה על המחוז לפי סעיף 141 לפקודת העיריות, על מנת להבטיח שהרשות המקומית תקיים את חובותיה בעניין זה. 
8. לאור כל האמור, נבקש שוב הן את התייחסות העירייה לאירוע שהתרחש בחודש יולי האחרון, קרי מענה לפנייתנו הקודמת, וכן את התייחסותה של עיריית בני ברק לפרסום הנוכחי כי הוצבו שלטים חדשים הקוראים להפרדה מגדרית כאמור ברחובות העיר, באילו צעדים נקטה או מתכננת לנקוט על מנת לפעול להסיר שלטים אלה (ככל והדברים בפרסום הם כאמור שם), ובאילו צעדי אכיפה תנקוט כנגד מי שאחראי על הצבת השלטים, ועל מנת למנוע את הצבתם שוב. 
9. כמו כן, נבקש את התייחסות משרד הפנים לאמור בפרסום מחודש יולי האחרון והפרסום הנוכחי, ומה נעשה על-ידו במסגרת סמכויות הפיקוח, בקרה ואכיפה הנתונות בידיו, ובפרט הממונה על המחוז. 
10. נבקש את מעניכם בהקדם האפשרי וזאת על מנת שנוכל לשקול את המשך צעדינו בנושא לרבות המשפטיים. 

